CELEX: 32015R1368
Language: mt
Date: 2015-08-06 00:00:00
Title: Regolament ta' Implimentazzjoni tal-Kummissjoni (UE) 2015/1368 tas-6 ta' Awwissu 2015 li jistabbilixxi regoli għall-applikazzjoni tar-Regolament (UE) Nru 1308/2013 tal-Parlament Ewropew u tal-Kunsill fir-rigward tal-għajnuna lis-settur tal-apikultura

8.8.2015   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 211/9
            
         REGOLAMENT TA' IMPLIMENTAZZJONI TAL-KUMMISSJONI (UE) 2015/1368
   tas-6 ta' Awwissu 2015
   li jistabbilixxi regoli għall-applikazzjoni tar-Regolament (UE) Nru 1308/2013 tal-Parlament Ewropew u tal-Kunsill fir-rigward tal-għajnuna lis-settur tal-apikultura
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (UE) Nru 1308/2013 tal-Parlament Ewropew u tal-Kunsill tas-17 ta' Diċembru 2013 li jistabbilixxi organizzazzjoni komuni tas-swieq fi prodotti agrikoli u li jħassar ir-Regolamenti tal-Kunsill (KEE) Nru 922/72, (KEE) Nru 234/79, (KE) Nru 1037/2001 u (KE) Nru 1234/2007 (1), u b'mod partikulari l-punti (a) u (c) tal-ewwel paragrafu u t-tieni paragrafu tal-Artikolu 57 u l-Artikolu 223(3) tiegħu,
   Wara li kkunsidrat ir-Regolament (UE) Nru 1306/2013 tal-Parlament Ewropew u tal-Kunsill tas-17 ta' Diċembru 2013 dwar il-finanzjament, il-ġestjoni u l-monitoraġġ tal-politika agrikola komuni u li jħassar ir-Regolamenti tal-Kunsill (KEE) Nru 352/78, (KE) Nru 165/94, (KE) Nru 2799/98, (KE) Nru 814/2000, (KE) Nru 1290/2005 u (KE) Nru 485/2008 (2), u b'mod partikolari l-punt (b) tal-Artikolu 58(4) tal-ewwel subparagrafu u t-tieni subparagrafu tal-Artikolu 63(5) u l-punt (a) tal-ewwel subparagrafu u t-tieni subparagrafu tal-Artikolu 64(7) tiegħu,
   Billi:
   
               (1)
            
            
               Ir-Regolament (UE) Nru 1308/2013 ħa post ir-Regolament tal-Kunsill (KE) Nru 1234/2007 (3) u jistabbilixxi regoli ġodda dwar l-għajnuna fis-settur tal-apikultura. Jagħti wkoll is-setgħa lill-Kummissjoni li tadotta atti delegati u ta' implimentazzjoni f'dak ir-rigward. Sabiex jiġi żgurat il-funzjonament bla xkiel tal-iskema ta' għajnuna fil-qafas legali l-ġdid, għandhom jiġu adottati ċerti regoli permezz ta' atti bħal dawn. Dawk l-atti għandhom jieħdu post ir-Regolament tal-Kummissjoni (KE) Nru 917/2004 (4). Dak ir-Regolament huwa mħassar mir-Regolament ta' Delega tal-Kummissjoni (UE) 2015/1366 (5).
            
         
               (2)
            
            
               L-Artikolu 55(1) tar-Regolament (UE) Nru 1308/2013 jistipula li l-Istati Membri jistgħu jfasslu programmi nazzjonali għas-settur tal-apikultura li jkopru perjodu ta' tliet snin (“programmi tal-apikultura”). F'konformità mal-Artikolu 55(3) tar-Regolament (UE) Nru 1308/2013, l-Istati Membri li jagħmlu użu minn din il-possibbiltà għandhom jagħmlu studju dwar l-istruttura tal-produzzjoni u l-kummerċjalizzazzjoni tas-setturi tagħhom tat-trobbija tan-naħal. Huwa meħtieġ li jiġu speċifikati l-elementi li għandu jkun fihom dawk il-programmi u l-istudji.
            
         
               (3)
            
            
               Il-programmi tal-apikultura proposti mill-Istati Membri għandhom jiġu approvati mill-Kummissjoni. Għaldaqstant, huwa meħtieġ li tiġi stabbilita skadenza għan-notifika tal-programmi mill-Istati Membri u proċedura għall-approvazzjoni tal-programmi mill-Kummissjoni.
            
         
               (4)
            
            
               Billi s-settur tal-apikultura jinvolvi numru kbir ta' produtturi żgħar, ladarba jiġu approvati l-programmi tal-apikultura għandhom ikunu aċċessibbli faċilment għall-pubbliku mill-Istati Membri u l-Kummissjoni.
            
         
               (5)
            
            
               Sabiex ikun hemm flessibbiltà fl-implimentazzjoni tal-programmi tal-apikultura u sabiex jiġi limitat il-piż amministrattiv, l-Istati Membri għandhom ikunu jistgħu jemendaw il-miżuri inklużi fihom matul l-implimentazzjoni ta' dawk il-programmi, sakemm il-limitu massimu totali ta' nefqa annwali pjanata ma jinqabiżx u l-kontribuzzjoni tal-Unjoni għall-finanzjament tal-programmi tibqa' ekwivalenti ta' 50 % tan-nefqa mġarrba mill-Istati Membri. Madankollu, huwa xieraq li jiġu stabbiliti regoli proċedurali għal emendi sinifikanti fi programm.
            
         
               (6)
            
            
               L-Istati Membri għandhom jimmonitorjaw l-implimentazzjoni tal-programmi tal-apikultura. Il-proċedura applikata mill-Istati Membri għal verifiki ta' monitoraġġ għandhom ikunu konformi mal-prinċipji ġenerali stabbiliti fl-Artikolu 59 tar-Regolament (UE) Nru 1306/2013. Din il-proċedura għandha tiġi notifikata lill-Kummissjoni mill-Istati Membri flimkien mal-programmi.
            
         
               (7)
            
            
               Sabiex jivverifikaw li ġew sodisfatti l-kundizzjonijiet għall-għoti ta' finanzjament mill-Unjoni, l-Istati Membri għandhom iwettqu verifiki amministrattivi u fuq il-post. Għall-verifiki fuq il-post, l-Istati Membri għandhom jiżguraw li jkun hemm verifiki minn tal-anqas 5 % tal-applikanti għall-għajnuna. L-Istati Membri għandhom jieħdu l-kampjun ta' applikanti ċċekkjati mill-popolazzjoni kollha tal-applikanti, inkluża parti aleatorja sabiex tinkiseb rata ta' żbalji rappreżentattiva u parti bbażata fuq ir-riskju, li għandha jkollha fil-mira tagħha l-oqsma fejn ir-riskju ta' żball huwa l-ogħla.
            
         
               (8)
            
            
               Skont ir-regoli ġenerali dwar il-protezzjoni tal-interessi finanzjarji tal-Unjoni stabbiliti fl-Artikoli 54, 58 u 63 tar-Regolament (UE) Nru 1306/2013, l-Istati Membri għandhom jistabbilixxu sistema adatta ta' korrezzjonijiet u penali għall-irregolaritajiet li tippermetti l-irkupru ta' kwalunkwe ammont imħallas dovut flimkien mal-interess ikkalkulat f'konformità mar-Regolament ta' Implimentazzjoni tal-Kummissjoni (UE) Nru 908/2014 (6). Din il-proċedura għandha tiġi notifikata lill-Kummissjoni mill-Istati Membri flimkien mal-programmi.
            
         
               (9)
            
            
               Is-Sena tal-Apikultura għandha tkopri perjodu ta' żmien li jippermetti lill-Istati Membri jwettqu l-verifiki relatati mal-miżuri tal-apikultura.
            
         
               (10)
            
            
               Sabiex tevalwa l-impatt tal-programmi tal-apikultura filwaqt li titqies il-ħtieġa li jiġi limitat il-piż amministrattiv fuq l-Istati Membri u s-settur tal-apikultura, jeħtieġ li l-Istati Membri jressqu lill-Kummissjoni rapport annwali ta' implimentazzjoni li jipprovdi s-sommarju tal-infiq u r-riżultati miksuba bl-użu tal-indikaturi tal-prestazzjoni għal kull miżura tal-programm.
            
         
               (11)
            
            
               Għandha tiġi żgurata l-konsistenza bejn il-miżuri inklużi fi programmi tal-apikultura u programmi ta' żvilupp rurali skont ir-Regolament (UE) Nru 1305/2013 tal-Parlament Ewropew u tal-Kunsill (7) matul l-implimentazzjoni tal-programmi tal-apikultura. Għal dan il-għan, fil-programmi tal-apikultura tagħhom l-Istati Membri għandhom jiddeskrivu l-kriterji li huma jkunu stabbilew biex jevitaw il-finanzjament doppju tal-programmi tal-apikultura bħala parti mill-għajnuna fil-qasam tal-apikultura, abbażi tal-Artikolu 55 tar-Regolament (UE) Nru 1308/2013, u tal-appoġġ għall-iżvilupp rurali skont ir-Regolament (UE) Nru 1305/2013.
            
         
               (12)
            
            
               Il-miżuri stipulati f'dan ir-Regolament huma skont l-opinjoni tal-Kumitat għall-Organizzazzjoni Komuni tas-Swieq Agrikoli,
            
         ADOTTAT DAN IR-REGOLAMENT:
   KAPITOLU 1
   
      DISPOŻIZZJONIJIET INTRODUTTORJI
   
   Artikolu 1
   Suġġett
   Dan ir-Regolament jistabbilixxi r-regoli ta' implimentazzjoni li jirregolaw l-għajnuna tal-Unjoni għall-programmi nazzjonali għas-settur tal-apikultura kif imsemmi fl-Artikolu 55 tar-Regolament (UE) Nru 1308/2013 (“programmi tal-apikultura”).
   Artikolu 2
   Is-Sena tal-Apikoltura
   Għall-finijiet tal-programmi tal-apikultura, “is-Sena tal-Apikoltura” għandha tfisser il-perjodu ta' 12-il xahar konsekuttiv mill-1 ta' Awwissu sal-31 ta' Lulju.
   KAPITOLU 2
   
      PROGRAMMI TAL-APIKOLTURA
   
   Artikolu 3
   Notifika tal-programmi tal-apikultura
   Kull Stat Membru għandu jinnotifika lill-Kummissjoni dwar il-proposta tiegħu għal programm tal-apikultura uniku għat-territorju kollu tiegħu sa mhux aktar tard mill-15 ta' Marzu li jiġi qabel tibda l-ewwel Sena tal-Apikultura tal-programm.
   Artikolu 4
   Kontenut tal-programmi tal-apikultura
   Il-programmi tal-apikultura għandhom jinkludu l-elementi elenkati fl-Anness.
   Artikolu 5
   Approvazzjoni tal-programmi tal-apikultura
   1.   Il-programmi tal-apikultura għandhom jiġu approvati mill-Kummissjoni skont il-punt (c) tal-ewwel paragrafu tal-Artikolu 57 tar-Regolament (UE) Nru 1308/2013, sa mhux aktar tard mill-15 ta' Ġunju li jiġi qabel il-bidu tal-ewwel Sena tal-Apikultura tal-programm tal-apikultura kkonċernat.
   2.   Il-programmi tal-apikultura approvati għandhom jitqiegħdu għad-dispożizzjoni tal-pubbliku mill-Kummissjoni fuq is-sit tagħha.
   Artikolu 6
   Emendi għall-programmi tal-apikultura
   1.   Mingħajr preġudizzju għall-paragrafu 2, l-Istati Membri jistgħu jemendaw il-miżuri inklużi fil-programmi tal-apikultura tagħhom matul is-sena tal-apikultura, pereżempju billi jintroduċu jew jirtiraw miżuri jew tipi ta' azzjonijiet, billi jintroduċu bidliet fid-deskrizzjoni tal-miżuri jew bidliet fil-kundizzjonijiet tal-eliġibbiltà jew billi jittrasferixxu fondi bejn il-miżuri tal-programm, sakemm dawk il-miżuri jibqgħu jikkonformaw mal-Artikolu 55(4) tar-Regolament (UE) Nru 1308/2013.
   Il-limiti finanzjarji għal kull miżura jistgħu jiġu emendati, sakemm il-limitu massimu totali tal-previżjonijiet tal-ispejjeż annwali ma jinqabiżx u l-kontribuzzjoni tal-Unjoni għall-programmi tal-apikultura jibqa' ekwivalenti ta' 50 % tal-infiq magħmul mill-Istati Membri għal dawk il-programmi kif approvati.
   2.   Talbiet għal emendi għall-programmi tal-apikultura li jinvolvi l-introduzzjoni ta' miżura ġdida jew l-irtirar ta' miżura għandu jiġi nnotifikati lill-Kummissjoni mill-Istati Membri u approvati mill-Kummissjoni qabel ma jiġu implimentati.
   3.   It-talbiet imsemmija fil-paragrafu 2 għandhom jiġu approvati mill-Kummissjoni skont il-proċedura li ġejja:
   
               (a)
            
            
               l-organizzazzjonijiet rappreżentattivi li kkollaboraw mal-Istati Membru fit-tħejjija tal-programmi tal-apikoltura jiġu kkonsultati;
            
         
               (b)
            
            
               l-emenda għandha titqies bħala approvata jekk il-Kummissjoni ma tkunx għamlet osservazzjonijiet dwar it-talba wara perijodu ta' 21 jum tax-xogħol minn meta tasal it-talba. Jekk il-Kummissjoni tkun għamlet osservazzjonijiet, l-emenda għandha titqies bħala approvata malli l-Istat Membru jkun infurmat mill-Kummissjoni li l-osservazzjonijiet tiegħu ġew indirizzati b'mod sħiħ.
            
         KAPITOLU 3
   
      KONTRIBUZZJONI TAL-UNJONI
   
   Artikolu 7
   Eliġibbiltà ta' infiq u ħlasijiet
   Hija biss in-nefqa magħmula fl-implimentazzjoni tal-miżuri inklużi fil-programm tal-apikultura tal-Istat Membru li għandha tkun eliġibbli għal kontribuzzjoni tal-Unjoni.
   Il-pagamenti, mill-Istati Membri lill-benefiċjarji, b'rabta ma' miżuri implimentati matul kull Sena tal-Apikultura għandhom isiru fi żmien il-perjodu ta' 12-il xahar li jibda fis-16 ta' Ottubru ta' dik is-Sena tal-Apikultura u jintemm fil-15 ta' Ottubru tas-sena ta' wara.
   KAPITOLU 4
   
      MONITORAĠĠ U VERIFIKI
   
   Artikolu 8
   Verifiki
   1.   L-Istati Membri għandhom iwettqu verifiki biex jaraw li l-kundizzjonijiet għall-għoti tal-finanzjament tal-Unjoni jintlaħqu. Dawk il-verifiki għandhom jikkonsistu kemm f'verifiki amministrattivi kif ukoll dawk fuq il-post u jsegwu l-prinċipji ġenerali stabbiliti fl-Artikolu 59 tar-Regolament (UE) Nru 1306/2013.
   2.   Fejn jidħlu l-verifiki fuq il-post, l-Istati Membri għandhom jeħtieġu verifika ta' dawn li ġejjin:
   
               (a)
            
            
               l-implimentazzjoni korretta tal-miżuri inklużi fil-programmi tal-apikultura, b'mod partikolari l-miżuri ta' investiment u tas-servizzi;
            
         
               (b)
            
            
               in-nefqa mġarrba realment hija minn tal-anqas ekwivalenti għall-appoġġ finanzjarju mitlub,
            
         
               (c)
            
            
               fejn rilevanti, l-għadd ta' duqqajs dikjarat huwa konsistenti mal-għadd ta' duqqajs misjub li jinżammu mill-applikant meta titqies id-dejta addizzjonali mogħtija minn dawk li jrabbu n-naħal dwar attività matul is-Sena tal-Apikultura kkonċernata.
            
         3.   L-Istati Membri għandhom jiżguraw li minn tal-anqas 5 % tal-applikanti għall-għajnuna fi ħdan il-qafas tal-programmi ta' apikultura tagħhom isirulhom verifiki fuq il-post.
   Il-kampjuni għall-verifika għandhom jittieħdu mill-popolazzjoni kollha tal-applikanti u għandhom jinkludu:
   
               (a)
            
            
               għadd ta' applikanti magħżula b'mod aleatorju sabiex tinkiseb rata ta' żball rappreżentattiva;
            
         
               (b)
            
            
               għadd ta' applikanti magħżula abbażi ta' analiżi tar-riskju bbażata fuq il-kriterji li ġejjin:
               
                           (i)
                        
                        
                           l-ammont ta' finanzjament allokat lill-benefiċjarji;
                        
                     
                           (ii)
                        
                        
                           in-natura tal-azzjonijiet iffinanzjati taħt il-miżuri tal-apikultura;
                        
                     
                           (iii)
                        
                        
                           il-konklużjonijiet ta' verifiki fuq il-post preċedenti;
                        
                     
                           (iv)
                        
                        
                           kriterji oħra li għandhom jiġu ddefiniti mill-Istati Membri.
                        
                     
         Artikolu 9
   Pagamenti mhux dovuti u penali
   1.   L-interess miżjud mal-ammont ta' pagamenti mhux dovuti rkuprati f'konformità mal-Artikolu 54(1), 58(1)(e) jew 63(3) tar-Regolament (UE) Nru 1306/2013 għandu jiġi kkalkulat f'konformità mal-Artikolu 27 tar-Regolament ta' Implimentazzjoni (UE) Nru 908/2014.
   2.   F'każ ta' frodi jew ta' negliġenza serja li huma responsabbli għaliha, il-benefiċjarji għandhom, apparti milli jroddu lura l-pagamenti mhux dovuti u l-interessi tagħhom f'konformità mal-Artikolu 63(3) tar-Regolament (UE) Nru 1306/2013, iħallsu ammont daqs id-differenza bejn l-ammont imħallas inizjalment u l-ammont li huma intitolati għalih.
   KAPITOLU 5
   
      REGOLI DWAR IN-NOTIFIKI U L-PUBBLIKAZZJONI
   
   Artikolu 10
   Rapport annwali ta' implimentazzjoni
   1.   Sal-15 ta' Marzu ta' kull sena mill-2018, l-Istati Membri parteċipanti għandhom jinnotifikaw lill-Kummissjoni rapport annwali ta' implimentazzjoni dwar l-applikazzjoni tal-programm ta' apikultura tagħhom matul is-Sena tal-Apikultura preċedenti.
   2.   Ir-rapport ta' implimentazzjoni annwali għandu jinkludi l-elementi li ġejjin:
   
               (a)
            
            
               sommarju tal-ispiża mġarrba f'euro matul is-Sena tal-Apikultura, miġbura skont il-miżura;
            
         
               (b)
            
            
               ir-riżultati abbażi tal-indikaturi tal-prestazzjoni magħżula għal kull miżura implimentata.
            
         Artikolu 11
   Data tan-notifika tal-għadd ta' duqqajs
   In-notifika msemmija fl-Artikolu 3 tar-Regolament ta' Delega (UE) 2015/1366 għandha ssir sal-15 ta' Marzu ta' kull sena mill-2017.
   Artikolu 12
   Regoli dwar in-notifiki
   In-notifiki msemmija fl-Artikoli 3, 6, 10 u 11 ta' dan ir-Regolament għandhom isiru f'konformità mar-Regolament tal-Kummissjoni (KE) Nru 792/2009 (8).
   Artikolu 13
   Pubblikazzjoni tad-dejta aggregata
   Il-Kummissjoni għandha tagħmel disponibbli pubblikament fuq is-sit tagħha d-dejta aggregata dwar dan li ġej:
   
               (a)
            
            
               l-għadd ta' duqqajs notifikat f'konformità mal-Artikolu 11;
            
         
               (b)
            
            
               l-għadd ta' duqqajs notifikat f'konformità mal-Artikolu 10;
            
         
               (c)
            
            
               l-istudju dwar l-istruttura tal-produzzjoni u l-kummerċjalizzazzjoni fis-settur tat-trobbija tan-naħal, kif imsemmi fil-punt (3) tal-Anness, inkluż fil-programm tal-apikultura notifikat skont l-Artikolu 3.
            
         KAPITOLU 6
   
      DISPOŻIZZJONI FINALI
   
   Artikolu 14
   Dħul fis-seħħ
   Dan ir-Regolament jidħol fis-seħħ l-għada tal-jum tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
   
      Dan ir-Regolament jorbot fl-intier tiegħu u japplika direttament fl-Istati Membri kollha.
      Magħmul fi Brussell, is-6 ta' Awwissu 2015.
      
         
            Għall-Kummissjoni
         
         
            Il-President
         
         Jean-Claude JUNCKER
      
   
   
      (1)  ĠU L 347, 20.12.2013, p. 671.
   
      (2)  ĠU L 347, 20.12.2013, p. 549.
   
      (3)  Ir-Regolament tal-Kunsill (KE) Nru 1234/2007 tat-22 ta' Ottubru 2007 li jistabbilixxi organizzazzjoni komuni ta' swieq agrikoli u dwar dispożizzjonijiet speċifiċi għal ċerti prodotti agrikoli (Regolament dwar OKS Unika) (ĠU L 299, 16.11.2007, p. 1).
   
      (4)  Ir-Regolament tal-Kummissjoni (KE) Nru 917/2004 tad-29 ta' April 2004 dwar ir-regoli dettaljati għall-implementazzjoni tar-Regolament tal-Kunsill (KE) Nru 797/2004 rigward il-miżuri għat-titjib tal-kondizzjonijiet ġenerali għall-produzzjoni u l-marketing ta' prodotti tal-apikoltura (ĠU L 163, 30.4.2004, p. 83).
   
      (5)  Ir-Regolament ta' Delega tal-Kummissjoni (UE) 2015/1366 tal-11 ta' Mejju 2015 li jissupplimenta r-Regolament (UE) Nru 1308/2013 tal-Parlament Ewropew u tal-Kunsill rigward l-għajnuna lis-settur tal-apikultura (ara l-paġna 3 ta' dan il-Ġurnal Uffiċjali).
   
      (6)  Ir-Regolament ta' Implimentazzjoni tal-Kummissjoni (UE) Nru 908/2014 tas-6 ta' Awwissu 2014 li jistabbilixxi r-regoli għall-applikazzjoni tar-Regolament (UE) Nru 1306/2013 tal-Parlament Ewropew u tal-Kunsill fir-rigward tal-aġenziji tal-pagamenti u korpi oħra, il-ġestjoni finanzjarja, l-approvazzjoni ta' kontijiet, ir-regoli dwar kontrolli, garanziji u trasparenza (ĠU L 255, 28.8.2014, p. 59).
   
      (7)  Ir-Regolament (UE) Nru 1305/2013 tal-Parlament Ewropew u tal-Kunsill ta' 17 ta' Diċembru 2013 dwar appoġġ għall-iżvilupp rurali mill-Fond Agrikolu Ewropew għall-Iżvilupp Rurali (FAEŻR) u li jħassar ir-Regolament tal-Kunsill (KE) Nru 1698/2005 (ĠU L 347, 20.12.2013, p. 487).
   
      (8)  Ir-Regolament tal-Kummissjoni (KE) Nru 792/2009 tal-31 ta' Awwissu 2009 li jistipula regoli dettaljati għan-notifiki tal-Istati Membri lill-Kummissjoni dwar informazzjoni u dokumenti fl-implimentazzjoni tal-organizzazzjoni komuni tas-swieq, l-iskema tal-pagamenti diretti, il-promozzjoni tal-prodotti agrikoli u s-sistemi applikabbli għar-reġjuni l-aktar imbiegħda u l-gżejjer iż-żgħar tal-Eġew (ĠU L 228, 1.9.2009, p. 3).
   
      ANNESS
      Il-programmi tal-apikultura għandhom jinkludu tal-anqas l-elementi li ġejjin:
      
                  (1)
               
               
                  evalwazzjoni tar-riżultati miksuba sal-lum matul l-implimentazzjoni tal-programm tal-apikultura preċedenti, jekk kien hemm tali programm fis-seħħ. Mill-programmi tal-apikultura ta' bejn l-2020 u l-2022, dik l-evalwazzjoni għandha tkun ibbażata fuq l-aħħar żewġ rapporti annwali dwar l-implimentazzjoni tal-programm preċedenti kif imsemmi fl-Artikolu 10;
               
            
                  (2)
               
               
                  deskrizzjoni tal-metodu użat biex jiġi determinat l-għadd ta' duqqajs f'konformità mal-Artikolu 2 tar-Regolament ta' Delega (UE) 2015/1366;
               
            
                  (3)
               
               
                  studju mwettqa mill-Istat Membru dwar l-istruttura tal-produzzjoni u l-kummerċjalizzazzjoni fis-settur tat-trobbija tan-naħal fit-territorju tiegħu. L-istudju għandu jipprovdi mill-inqas l-informazzjoni li ġejja, li tkopri l-aħħar sentejn kalendarji ta' qabel in-notifika tal-programm tal-apikultura għall-approvazzjoni;
                  
                              (i)
                           
                           
                              l-għadd ta' dawk li jrabbu n-naħal;
                           
                        
                              (ii)
                           
                           
                              l-għadd ta' dawk li jrabbu n-naħal li jġestu aktar minn 150 duqqajsa;
                           
                        
                              (iii)
                           
                           
                              l-għadd totali ta' duqqajs ġestiti minn dawk li jrabbu n-naħal li għandhom aktar minn 150 duqqajsa;
                           
                        
                              (iv)
                           
                           
                              l-għadd ta' dawk li jrabbu n-naħal organizzati f'assoċjazzjonijiet ta' dawk li jrabbu n-naħal;
                           
                        
                              (v)
                           
                           
                              il-produzzjoni nazzjonali annwali ta' għasel f'kg fl-aħħar sentejn kalendarji ta' qabel in-notifika tal-programm tal-apikultura għall-approvazzjoni;
                           
                        
                              (vi)
                           
                           
                              il-firxa ta' prezzijiet għal għasel multiflorali fis-sit ta' produzzjoni;
                           
                        
                              (vii)
                           
                           
                              il-firxa ta' prezzijiet għal għasel multiflorali bl-ingrossa mingħand il-grossista;
                           
                        
                              (viii)
                           
                           
                              ir-rendiment medju stmat f'kg ta' għasel għal kull duqqajsa u għal kull sena;
                           
                        
                              (ix)
                           
                           
                              il-kost tal-produzzju medju stmat (fiss u varjabbli) għal kull kg ta' għasel prodott;
                           
                        
                              (x)
                           
                           
                              l-għadd ta' duqqajs determinat fl-aħħar sentejn kalendarji ta' qabel in-notifika tal-programm tal-apikultura għall-approvazzjoni għal dawk l-Istati Membri li ma kellhomx programm bħal dan fis-seħħ għat-tliet snin preċedenti;
                           
                        
            
                  (4)
               
               
                  evalwazzjoni tal-ħtiġijiet tas-settur tal-apikultura fl-Istat Membru, abbażi, minn tal-anqas, tal-evalwazzjoni tar-riżultati tal-programm tal-apikultura preċedenti jekk ikun hemm waħda, studju dwar l-istruttura tal-produzzjoni u l-kummerċjalizzazzjoni fis-settur tat-trobbija tan-naħal, u r-riżultati ta' kooperazzjoni ma' organizzazzjonijiet rappreżentattivi fil-qasam tat-trobbija tan-naħal;
               
            
                  (5)
               
               
                  deskrizzjoni tal-għanijiet tal-programm tal-apikoltura u r-rabta bejn dawn l-għanijiet u miżuri tal-apikultura magħżula fil-lista fl-Artikolu 55(4) tar-Regolament (UE) Nru 1308/2013;
               
            
                  (6)
               
               
                  deskrizzjoni dettaljata tal-azzjonijiet li se jitwettqu taħt il-miżuri tal-apikultura magħżula fil-lista fl-Artikolu 55(4) tar-Regolament (UE) Nru 1308/2013, inklużi l-ispejjeż stmati u l-pjan ta' finanzjament imqassma skont is-sena u skont il-miżura;
               
            
                  (7)
               
               
                  il-kriterji stabbiliti mill-Istati Membri biex jiżguraw li ma jkunx hemm finanzjament doppju ta' programmi tal-apikultura skont l-Artikolu 5 tar-Regolament Delegat tal-Kummissjoni (UE) 2015/1366;
               
            
                  (8)
               
               
                  l-indikaturi tal-prestazzjoni użati għal kull miżura tal-apikultura magħżula. L-Istati Membri għandhom jagħżlu minn tal-anqas indikatur ta' prestazzjoni rilevanti wieħed għal kull miżura;
               
            
                  (9)
               
               
                  l-arranġamenti għall-implimentazzjoni tal-programm tal-apikultura, inklużi:
                  
                              (i)
                           
                           
                              il-ħatra mill-Istati Membri ta' punt ta' kuntatt responsabbli għall-ġestjoni tal-programmi tal-apikultura;
                           
                        
                              (ii)
                           
                           
                              deskrizzjoni tal-proċedura għal verifiki ta' monitoraġġ;
                           
                        
                              (iii)
                           
                           
                              deskrizzjoni tal-azzjonijiet li jridu jittieħdu f'każ ta' ħlasijiet mhux dovuti lill-benefiċjarji, inklużi l-pieni;
                           
                        
                              (iv)
                           
                           
                              id-dispożizzjonijiet biex jiġi żgurat li l-programm approvat huwa pubbliċizzat fl-Istat Membru;
                           
                        
                              (v)
                           
                           
                              l-azzjonijiet meħuda biex jikkooperaw ma' organizzazzjonijiet rappreżentattivi fil-qasam tat-trobbija tan-naħal;
                           
                        
                              (vi)
                           
                           
                              deskrizzjoni tal-metodu użat sabiex jiġu evalwati r-riżultati tal-miżuri tal-programm tal-apikutura għas-settur tal-apikultura tal-Istat Membru kkonċernat.